ANC-takvoorsitter in hof ná hy vrou skopThabiso Setona. Foto: ANA. Die ANC-takvoorsitter wat op kamera vasgevang is waar hy ŉ vrou skop tydens ŉ onderonsie tussen pro- en anti-Zuma-ondersteuners Maandag voor Luthuli-huis het Dinsdag vlugtig in die Johannesburgse landdroshof verskyn. Thabiso Setona het homself Maandag aan die polisie oorgegee nadat hy geïdentifiseer is in die video wat op sosiale media rondgestuur is. Die hof het egter die saak van die rol geskrap aangesien die slagoffer nog nie in dié stadium na vore gekom het om ŉ klag te lê nie. Volgens berigte het die vrou egter laat Dinsdagmiddag ŉ saak by ŉ polisiestasie aanhangig gemaak. Setona is ŉ ANC-takvoorsitter in Johannesburg en het in ŉ verklaring verskoning vir sy optrede gemaak. “Ek vra onomwonde verskoning vir my gruwelike dade teen ŉ onskuldige vrou. Ek vra nie net om verskoning vir die slagoffer wat ek erge skade aangedoen het nie, maar ook vir haar familie, die ANC en Suid-Afrika in geheel. “My gedrag kan nie en mag nie regverdig word nie. Woede van geen aard moet iemand so laat optree soos wat ek opgetree het nie. Ek neem ten volle verantwoordelikheid vir my dade en het daarom die besluit geneem om myself by die Johannesburgse polisiestasie oor te gee,” lui die verklaring. Jolidaa Matongo, streekswoordvoerder van die ANC, het gesê dit is onaanvaarbaar dat geweld gepleeg word teen dié wat ander sienswyses oor kwessies huldig. Matongo het gesê die ANC veroordeel Setona se gedrag en het hom geskors hangende ŉ dissiplinêre ondersoek. Verskeie groepe betogers het Maandagoggend buite Luthuli-huis saamgedrom. Een groep was ANC-ondersteuners wat ANC-president Cyril Ramaphosa en “Zuma must fall” ondersteun, terwyl die ander ANC-ondersteuners was wat pres. Jacob Zuma ondersteun en aanvoer “Hands off Zuma”. Lede van die Black First Land First-beweging (BLF) het ook later by Luthuli-huis opgedaag nadat hulle eers op die Gandhi-plein bymekaargekom het.